stanford-oval/wikipedia huggingface dataset:
คัตสึอูระ (จังหวัดโทกูชิมะ)
ภูมิศาสตร์

เมืองคัตสึอูระตั้งอยู่ทางตะวันออกของจังหวัดโทกูชิมะบนเกาะชิโกกุ พื้นที่ส่วนใหญ่ของเมืองตั้งอยู่ในแอ่งแม่น้ำคัตสึอูระซึ่งไหลจากทิศตะวันตกผ่านใจกลางเมืองไปยังทิศเหนือ และล้อมรอบไปด้วยภูเขา เช่น เขานากัตสึมิเนะที่อยู่บนพรมแดนกับนครโทกูชิมะทางทิศเหนือ ระดับความสูงที่สูงที่สุดอยู่ที่ 972.1 เมตรที่ยอดเขาโรกูโระ และระดับความสูงที่ต่ำที่สุดอยู่ที่ 20 เมตรเหนือระดับน้ำทะเล บางส่วนของเมืองอยู่ภายในเขตของอุทยานธรรมชาติประจำจังหวัดฮิงาชิซังเก
ภูมิศาสตร์ > เทศบาลข้างเคียง

จังหวัดโทกูชิมะ
นครโทกูชิมะ
นครโคมัตสึชิมะ
นครอานัง
เมืองคามิกัตสึ
เมืองนากะ
หมู่บ้านซานาโงจิ
ภูมิศาสตร์ > ภูมิอากาศ

คัตสึอูระมีภูมิอากาศแบบอบอุ่นชื้นกึ่งเขตร้อน (การแบ่งเขตภูมิอากาศแบบเคิพเพิน Cfa) มีลักษณะคือ ฤดูร้อนที่อบอุ่น และฤดูหนาวที่เย็นสบายมีหิมะตกเล็กน้อย อุณหภูมิเฉลี่ยทั้งปีในคัตสึอูระอยู่ที่ 14.9 °C ปริมาณน้ำฝนเฉลี่ยทั้งปีอยู่ที่ 2,128 มิลลิเมตร โดยเดือนกันยายนเป็นเดือนที่มีฝนตกชุกที่สุด อุณหภูมิสูงสุดเฉลี่ยอยู่ในเดือนสิงหาคมอยู่ที่ประมาณ 25.2 °C และต่ำสุดในเดือนมกราคมอยู่ที่ประมาณ 4.8 °C
สถิติประชากร

ตามข้อมูลสำมะโนประชากรของญี่ปุ่น ประชากรของคัตสึอูระลดลงในช่วง 70 ปีที่ผ่านมา
| ปี | ประชากร | ±% |
| --- | --- | --- |
|  1920  | 7,399 | —     |
|  1930  | 8,058 | +8.9% |
|  1940  | 8,306 | +3.1% |
|  1950  | 10,197 | +22.8% |
|  1960  | 9,646 | −5.4% |
|  1970  | 8,323 | −13.7% |
|  1980  | 7,811 | −6.2% |
|  1990  | 7,267 | −7.0% |
|  2000  | 6,736 | −7.3% |
|  2010  | 5,766 | −14.4% |
ประวัติศาสตร์

เช่นเดียวกับพื้นที่ทั้งหมดของจังหวัดโทกูชิมะ พื้นที่ที่เป็นคัตสึอูระในปัจจุบันเดิมเป็นส่วนหนึ่งของแคว้นในอดีตที่ชื่อ แคว้นอาวะ กระทั่งในยุคเอโดะ พื้นที่นี้เป็นส่วนหนึ่งของแคว้นศักดินาโทกูชิมะที่ปกครองโดยตระกูลฮาจิซูกะซึ่งมีฐานที่ตั้งอยู่ที่ปราสาทโทกูชิมะ เมื่อมีการประกาศใช้ระบบเทศบาล มีการจัดตั้ง "หมู่บ้านทานาโนะ" (棚野村) ขึ้นเมื่อวันที่ 1 ตุลาคม ค.ศ. 1889 โดยขึ้นกับอำเภอคัตสึอูระ จังหวัดโทกูชิมะ และได้รับการยกฐานะเป็น "เมืองทานาโนะ" เมื่อวันที่ 11 กุมภาพันธ์ ค.ศ. 1926 และเปลี่ยนชื่อเป็น "เมืองโยโกเซะ" (横瀬町) เมื่อวันที่ 1 มีนาคม ค.ศ. 1955 เมืองโยโกเซะได้รวมกับหมู่บ้านอิกูฮินะเพื่อจัดตั้งเป็น "เมืองคัตสึอูระ"
การเมืองการปกครอง

เมืองคัตสึอูระมีการบริหารในรูปแบบนายกเทศมนตรี-สภา โดยมีนายกเทศมนตรีที่มาจากการเลือกตั้งโดยตรง และสภาเมืองที่เป็นฝ่ายนิติบัญญัติระบบสภาเดียวซึ่งประกอบด้วยสมาชิก 10 คน ในแง่ของการเมืองระดับจังหวัด เมืองคัตสึอูระ นครโคมัตสึชิมะ และเมืองคามิกัตสึ ประกอบกันเป็นเขตเลือกตั้งที่ให้สมาชิกสภาจังหวัดโทกูชิมะจำนวน 3 คน ในแง่ของการเมืองระดับชาติ เมืองนี้เป็นส่วนหนึ่งของเขตเลือกตั้งจังหวัดโทกูชิมะที่ 1 ในการเลือกตั้งสมาชิกสภาผู้แทนราษฎร ซึ่งเป็นสภาล่างของรัฐสภาญี่ปุ่น
เศรษฐกิจ

เศรษฐกิจหลักของเมืองคัตสึอูระคือเกษตรกรรม เมืองนี้เป็นหนึ่งในพื้นที่ผลิตส้มแมนดารินชั้นนำของจังหวัด และเป็นที่ตั้งของสถานีทดลองไม้ผลประจำจังหวัด
การศึกษา

เมืองคัตสึอูระมีโรงเรียนที่สังกัดเทศบาลเมือง ได้แก่ โรงเรียนประถมศึกษา 2 แห่ง และโรงเรียนมัธยมศึกษาตอนต้น 1 แห่ง และมีโรงเรียนที่สังกัดคณะกรรมการการศึกษาจังหวัดโทกูชิมะ ได้แก่ โรงเรียนมัธยมศึกษาตอนปลาย 1 แห่ง
การขนส่ง > รถไฟ

คัตสึอูระไม่มีรถไฟโดยสารให้บริการ สถานีรถไฟที่ใกล้ที่สุดคือ สถานีรถไฟมินามิโคมัตสึชิมะ บนทางรถไฟของบริษัทรถไฟชิโกกุ สายมูงิ
การขนส่ง > ทางหลวง

คัตสึอูระไม่มีทางหลวงแผ่นดินหรือทางด่วนใด ๆ พาดผ่าน มีเพียงถนนจังหวัด ได้แก่ ถนนจังหวัดโทกูชิมะหมายเลข 16, 18, 22, 146, 212 และ 283
สิ่งที่น่าสนใจในท้องถิ่น

คากูรินจิ (鶴林寺) - สมบัติแห่งชาติญี่ปุ่น และวัดแห่งที่ 20 ของการแสวงบุญในชิโกกุ
โชโกกูจิ (星谷寺) - วัดชั้นในของวัดทัตสึเอจิ (立江寺) ซึ่งเป็นวัดแห่งที่ 19 ของการแสวงบุญในชิโกกุ
อุทยานธรรมชาติประจำจังหวัดฮิงาชิซังเก (東山渓県立自然公園)
เทศกาลบิ๊กฮินะมัตสึริ (ビッグひな祭り) - เทศกาลตุ๊กตาที่จัดขึ้นตั้งแต่เดือนกุมภาพันธ์ถึงมีนาคมของทุกปี
เทศกาลบิ๊กฮินะมัตสึริ
คากูรินจิ
แหล่งข้อมูลอื่น

วิกิมีเดียคอมมอนส์มีสื่อเกี่ยวกับ Katsuura, Tokushima
เว็บไซต์ทางการของเมืองคัตสึอูระ (ในภาษาญี่ปุ่น)
| ด ค ก จังหวัดโทกูชิมะ |
| --- | --- | --- |
โทกูชิมะ (เมืองหลวง)
| นคร |  โคมัตสึชิมะ  โทกูชิมะ  นารูโตะ  มิมะ  มิโยชิ  โยชิโนงาวะ  อานัง  อาวะ  |  |
| เมืองและหมู่บ้าน แบ่งตามอำเภอ |  อำเภอคัตสึอูระ คามิกัตสึ  คัตสึอูระ  อำเภอไคฟุ ไคโย  มินามิ  มูงิ  อำเภอนากะ นากะ  อำเภอมิมะ สึรูงิ  อำเภอมิโยชิ ฮิงาชิมิโยชิ  อำเภอเมียวโด ซานาโงจิ  อำเภอเมียวไซ คามิยามะ  อิชิอิ  อำเภออิตาโนะ คามิอิตะ  คิตาจิมะ  มัตสึชิเงะ  อิตาโนะ  ไอซูมิ  |  |
| ฐานข้อมูลการควบคุมรายการหลักฐาน  |
| --- | --- |
นานาชาติ:  VIAF  เวิลด์แคต 
ประจำชาติ:  ญี่ปุ่น 
แม่น้ำคัตสึอูระไหลผ่านเมืองคัตสึอูระ
ศาลาว่าการเมืองคัตสึอูระ
ฌอร์ลชัญ วรรณปกาสิต

| ฌอร์ลชัญ วรรณปกาสิต |
| --- | --- |
เกิด: 10 มิถุนายน พ.ศ. 2536 (31 ปี) ฌอร์ลชัญ วรรณปกาสิต
ส่วนสูง: 175 cm.
น้ำหนัก: 50 กิโลกรัม
คู่สมรส: ธาวิน ชูศิลป์ทอง (พ.ศ. 2565 - ปัจจุบัน)
บุตร: 1 คน
อาชีพ: นักแสดง
ปีที่แสดง: พ.ศ. 2558 – ปัจจุบัน
ผลงานเด่น: ปริม - เเม้เลือกเกิดได้ (2558)   เจนจิรา นาทองคำ (จอย) - มงกุฎริษยา (2558)  นิโรบล (นิด) - สะไภ้รสเเซ่บ (2559)  อรณา - ระบำไฟ (2559)   มารศรี - เงาอาถรรพ์ (2560)   กรกมล - ปมรักสลับหัวใจ (2562)   มัลลิกานารี - เพรงลับเเล (2562)   เหมยลี่ - ขุมทรัพย์ลำโขง (2563)   ถนิม - บ่วงใบบุญ (2565)
สังกัด: อาร์เอส   (2558 - ปัจจุบัน)
ฌอร์ลชัญ วรรณปกาสิต ชื่อเล่น ปุ๊กปิ๊ก (เกิด 10 มิถุนายน พ.ศ. 2536) เป็นนักแสดงและนางงามชาวไทย
จบมัธยมศึกษาสายศิลป์ - ภาษาฝรั่งเศส จากโรงเรียนกรพิทักษ์ศึกษา และศึกษาระดับปริญญาตรีต่อคณะ Bachelor of Communication Arts (DigitalFilm) สาขา Motion Picture & Video ที่ มหาวิทยาลัยรังสิต จบการศึกษาในปีพุทธศักราช2558 เส้นทางการเข้าสู่วงการบันเทิงนั้นได้ผ่านการคัดเลือกจากฝ่าย RsCasting ช่อง8
เข้ามาเป็นนักแสดงสังกัดรุ่นแรกในช่วงช่อง8 ยังคงเป็นทีวีดิจิตอล และใช้เวลาเป็นนักแสดงฝึกหัดจนได้มาเล่น MV ตัวแรก Jeff The Demo - คิดถึงเธอแทบจะตายแล้ว (2556)
ตัวที่สอง KARAMAIL - เธออยู่ด้วยกันพูดถึงฉันว่าไง (2558) และละครเรื่องแรก แม้เลือกเกิดได้
ชีวิตส่วนตัว ปุ๊กปิ๊ก ฌอร์ลชัญ สมรสกับธาวิน ชูศิลป์ทอง (แมน) แฟนหนุ่มนอกวงการ ปัจจุบัน มีลูกด้วยกัน 1 คน ชื่อ "อาเลนน์"
ผลงาน > ละครโทรทัศน์

ละครโทรทัศน์ทั้งหมดด้านล่างนี้ออกอากาศทางสถานีโทรทัศน์ช่อง 8
| ปี | เรื่อง | บทบาท |
| --- | --- | --- |
| 2558 | แม้เลือกเกิดได้ | ปริม |
| 2558 | มงกุฎริษยา | เจนจิรา นาทองคำ / เขมมิกา นาทองคำ (จอย) |
| 2559 | สะใภ้รสแซ่บ | นิโรบล (นิด) |
| 2559 | ระบำไฟ | อรณา |
| 2559 | เกมพยาบาท | วรรณิศา พงศ์พิริยะปัญญา (ษา) (รับเชิญ) |
| 2560 | เงาอาถรรพ์ | มารศรี |
| 2560 | ใจลวง | แจน |
| 2562 | ปมรักสลับหัวใจ | กรกมล |
| 2562 | เพรงลับแล | มัลลิกานารี |
| 2562 | เทพธิดาขนนก | พรทิพย์ (อดีต) (รับเชิญ) |
| 2563 | ขุมทรัพย์ลำโขง | เหมยลี่ |
| 2565 | บ่วงใบบุญ | ถนิม |
| 2566 | ส้มตำลำสะเดิด | พอลลี่ |
| 2566 | พิศวาสข้ามภพ |  |
| 2566 | ไอ้หนุ่มรถไถ |  |
ผลงาน > ผลงานอื่นๆ

MV คิดถึงเธอแทบจะตายแล้ว - Jeff The demo 2013
MV เธออยู่ด้วยกัน พูดถึงฉันว่าไง - Karamail 2015
ทางหลวงชนบท อย.3006

|  ทางหลวงชนบท อย> 3006 |
| --- | --- |
ถนนลาดบัวหลวง-ไม้ตรา
ข้อมูลของเส้นทาง
ความยาว: 21.479 กิโลเมตร (13.346 ไมล์)
ทางแยกที่สำคัญ
จาก:  ทล.340 ใน อ.ลาดบัวหลวง จ.พระนครศรีอยุธยา
ถึง:  ทล.3111 ใน อ.บางไทร จ.พระนครศรีอยุธยา
ตำแหน่งที่ตั้ง
ประเทศ: ไทย
 
ระบบทางหลวง
 ทางหลวงชนบท 
ทางหลวงชนบท อย.3006 สายแยกทางหลวงหมายเลข 340 (กม.ที่ 55+900) - บ้านไม้ตรา หรือ ถนนลาดบัวหลวง-ไม้ตรา เป็นทางหลวงชนบทในจังหวัดพระนครศรีอยุธยา มีขนาด 2-8 ช่องจราจร ครอบคลุมพื้นที่อำเภอลาดบัวหลวงและอำเภอบางไทร เริ่มต้นจากทางหลวงแผ่นดินหมายเลข 340 เลียบไปตามคลองพระยาบันลือฝั่งเหนือ ผ่านตำบลหลักชัย, ตำบลลาดบัวหลวง, ตำบลพระยาบันลือ อำเภอลาดบัวหลวง และตำบลไม้ตรา อำเภอบางไทร สิ้นสุดสายทางบริเวณทางหลวงแผ่นดินหมายเลข 3111 ระยะทางประมาณ 21.479 กม. โดยทางหลวงชนบทสายนี้ มีถนนบางส่วนในอดีตเคยเป็นทางหลวงเดิม นั่นคือ ทางหลวงแผ่นดินหมายเลข 3425 ก่อนที่กรมทางหลวงจะโอนให้กรมทางหลวงชนบทเป็นผู้ดูแลในปัจจุบัน
ก่อนปีศาจปิดบาปบัญชี

| ก่อนปีศาจปิดบาปบัญชี |
| --- | --- |
ใบปิดภาพยนตร์
กำกับ: ซิดนีย์ ลูเมต
เขียนบท: เคลลี มาสเตอร์สัน
อำนวยการสร้าง: ไมเคิล เซเรนซี ไบรอัน ลินส์ วิลเลียม เอส. กิลมอร์ พอล พาร์มาร์
นักแสดงนำ: ฟิลิป ซีมัวร์ ฮอฟฟ์แมน อีธาน ฮอว์ก เมริซา โทเม อัลเบิร์ต ฟินนีย์ โรสแมรี ฮาร์ริส
กำกับภาพ: รอน ฟอร์ทูนาโต
ตัดต่อ: ทอม สวาร์ตเวาต์
ดนตรีประกอบ: คาร์เตอร์ เบอร์เวลล์
ผู้จัดจำหน่าย: ทิงก์ฟิล์ม
วันฉาย:  26 ตุลาคม 2550
ความยาว: 123 นาที
ประเทศ: สหรัฐอเมริกา
ภาษา: อังกฤษ
ทุนสร้าง: $18,000,000
ทำเงิน: $25,005,257
ข้อมูลจาก All Movie Guide
ข้อมูลจาก IMDb
ข้อมูลจากสยามโซน
ก่อนปีศาจปิดบาปบัญชี (อังกฤษ : Before the Devil Knows You're Dead) คือภาพยนตร์อเมริกันปี พ.ศ. 2550 แนวอาชญากรรม-ชีวิต-ครอบครัว ประพันธ์บทโดยเคลลี มาสเตอร์สัน และกำกับโดยซิดนีย์ ลูเมต นำแสดงโดยฟิลิป ซีมัวร์ ฮอฟฟ์แมน อีธาน ฮอว์ก เมริซา โทเม และอัลเบิร์ต ฟินนีย์ ชื่อของเรื่องนี้มาจากคำพูดของชาวไอร์แลนต์ที่ว่า "May you be in heaven a full half hour before the devil knows you're dead." ตัวภาพยนตร์ได้รับการเล่าเรื่องโดยไม่เรียงลำดับเวลา และบางฉากก็ถูกนำเสนอซ้ำกันโดยเสนอผ่านมุมมองที่ต่างกัน
นักแสดง

ฟิลิป ซีมัวร์ ฮอฟฟ์แมน แสดงเป็น แอนดี แฮนสัน
อีธาน ฮอว์ก แสดงเป็น แฮงก์ แฮนสัน
เมริซา โทเม แสดงเป็น จีนา แฮนสัน
อัลเบิร์ต ฟินนีย์ แสดงเป็น ชาร์ลส์ แฮนสัน
โรสแมรี ฮาร์ริส แสดงเป็น นาเนตต์ แฮนสัน
ไบรอัน เอฟ. โอ'บายน์ แสดงเป็น บอบบี ลาซอร์ดา
อเลกซา พัลลาดิโน แสดงเป็น คริส ลาซอร์ดา
ไมเคิล แชนนอน แสดงเป็น เดกซ์
เอมี ไรอัน แสดงเป็น มาร์ทา แฮนสัน
ซาราห์ ลิฟวิงสตัน แสดงเป็น แดเนียล แฮนสัน
การผลิต

ภาพยนตร์เรื่องนี้ใช้การถ่ายทำด้วยวิดีโอความละเอียดสูงที่ลูเมต ผู้กำกับภาพยนตร์เรื่องนี้ เคยทดลองใช้มาแล้วกับภาพยนตร์ชุดเรื่อง 100 Centre Street ที่ตัวเขาเองเป็นผู้กำกับและฉายทางโทรทัศน์ในสหรัฐอเมริกาไปเมื่อปี พ.ศ. 2544-2545 ส่วนสถานที่ถ่ายทำในฉากหลัก ๆ นั้นอยู่ภายในรัฐนิวยอร์กทั้งสิ้น ไม่ว่าจะเป็นฉากร้านเครื่องประดับของชาร์ลส์และนาเนตต์ที่ถ่ายทำที่ศูนย์การค้าเบย์เทอร์เรซในเบย์ไซด์ เขตควีนส์ หรือฉากห้องทำงานของแอนดีที่ถ่ายทำกันในอาคารทรัมป์เวิลด์ทาวเวอร์ปีกตะวันตกเฉียงใต้ ซึ่งสามารถสันนิษฐานได้จากภาพของอาคารไครส์เลอร์และอาคารเอมไพร์สเตทที่ปรากฏผ่านหน้าต่างของห้องในฉากนี้
การเข้าฉาย

ก่อนปีศาจปิดบัญชีบาป ฉายรอบปฐมทัศน์เมื่อวันที่ 6 กันยายน 2550 ที่เทศกาลโดวีลแห่งโรงภาพยนตร์อเมริกัน (Deauville Festival of American Cinema) ในประเทศฝรั่งเศส และได้ตระเวนฉายในเทศกาลภาพยนตร์ต่าง ๆ หลายเทศกาล เช่น เทศกาลภาพยนตร์โทรอนโตเมื่อวันที่ 13 กันยายน 2550 หรือเทศกาลภาพยนตร์นิวยอร์กเมื่อวันที่ 12 ตุลาคมปีเดียวกัน เป็นต้น
ส่วนการฉายในระบบบอกซ์ออฟฟิส ภาพยนตร์เรื่องนี้เข้าฉายในสหรัฐอเมริกาในวันที่ 26 ตุลาคม 2550 โดยฉายแบบจำกัดโรงภาพยนตร์เพียงสองโรงเท่านั้น ซึ่งนอกจากสหรัฐอเมริกาแล้ว หนังเรื่องนี้ยังถูกนำไปฉายในประเทศอื่น ๆ ด้วย เช่น ฝรั่งเศส ไต้หวัน ออสเตรเลีย เปรู เป็นต้น โดยมีรายรับรวมในสัปดาห์แรกที่เข้าฉาย (ภายในสหรัฐอเมริกา) 73,837 ดอลลาร์สหรัฐ และมีรายรับรวมทั้งหมดจากการฉายทั่วโลก 25 ล้านดอลลาร์สหรัฐ
ปฏิกิริยาตอบรับ

ภาพยนตร์เรื่องนี้ได้รับการตอบรับเป็นอย่างดี โดยได้รับการวิจารณ์ผ่านเว็บไซต์รอตเทนโทเมโทส์คิดเป็นร้อยละ 88 จากผู้วิจารณ์ 135 คน (รวบรวมเมื่อวันที่ 18 มกราคม 2551) และได้รับคะแนนเฉลี่ยจากผู้วิจารณ์ 36 คนในเว็บไซต์เมตาคริติค 84 คะแนนจากทั้งหมด 100 คะแนน
ทางด้านนักวิจารณ์ภาพยนตร์อาชีพอย่างริชาร์ด สคิคเคล จากนิตยสารไทม์ ที่จัดให้ภาพยนตร์เรื่องนี้อยู่ในอันดับที่ 3 ของภาพยนตร์ที่ดีที่สุดแห่งปี พ.ศ. 2552 ก็ได้กล่าวว่า "ในระดับหนึ่ง หนังทำหน้าที่สำรวจความผิดปกติภายในหน่วยครอบครัวที่ซับซ้นได้อย่างสวยงาม และอีกระดับหนึ่ง มันมาทำหน้าที่ควบคุมการทดสอบการก่ออาชญากรรมที่ไม่มีความชำนาญและปัญญาอ่อนได้อย่างเยือกเย็น แต่ไม่ว่าจะมองระดับใด หนังเรื่องนี้ก็เป็นผลงานจากหนึ่งในปรมาจารย์ผู้ยิ่งใหญ่ที่สามารถสะกดพวกเราได้อยู่หมัด" ส่วนโรเจอร์ เอเบิร์ต ที่ได้จัดให้ภาพยนตร์เรื่องนี้อยู่ในระดับภาพยนตร์ 4 ดาวนั้น เรียกภาพยนตร์เรื่องนี้ว่า "ยอดเยี่ยม" (superb) และผู้กำกับ ซิดนีย์ ลูเมต ก็คือ "สมบัติที่มีชีวิต"
ต่อไปนี้คือรายชื่อนักวิจารณ์ที่จัดให้ภาพยนตร์เรื่องนี้เป็น 1 ใน 10 อันดับภาพยนตร์แห่งปี พ.ศ. 2550
| --- | --- |
 อันดับที่ 1 จัดโดย สตีเวน ฟาร์เบอร์ จาก เดอะฮอลลีวูดรีพอร์ตเตอร์  สตีเวน รี จาก เดอะฟิลาเดลเฟียอินไควเรอร์  อันดับที่ 2 จัดโดย มาร์ค โมฮาน จาก ดิโอเรโกเนียน  โอเวน เกลเบอร์แมน จาก เอนเตอร์เทนเมนต์วีกลี  อันดับที่ 3 จัดโดย มาโนห์ลา ดาร์กิส จาก เดอะนิวยอร์กไทมส์  ริชาร์ด สคิคเคล จาก ไทม์  โรเจอร์ เอเบิร์ต จาก ชิคาโกซัน-ไทมส์  อันดับที่ 4 จัดโดย เรเน โรดริเควซ จาก เดอะไมอามีเฮรัลด์  อันดับที่ 5 จัดโดย มาร์ค ซาฟลอฟ จาก ดิออสตินโครนิเคิล:  อันดับที่ 6 จัดโดย คารินา โคคาโน จาก ลอสแอนเจลิสไทมส์  แฟรงก์ เซคก์ จาก เดอะฮอลลีวูดรีพอร์ตเตอร์  คีท ฟิปปส์ จาก ดิ เอ.วี. คลับ  อันดับที่ 7 จัดโดย สกอตต์ ฟาวน์ดาส จาก แอลเอวีกลี และ อีสเทิร์นพรอมิสส์  อันดับที่ 8 จัดโดย แจคก์ แมทิวส์ จาก นิวยอร์กเดลีนิวส์  โล ลูเมนิคก์ จาก นิวยอร์กโพสต์  ปีเตอร์ ทราเวอรส์ จาก โรลลิงสโตน  ทาย เบอรร์ จาก เดอะบอสตันโกลบ  มิคก์ ลาซาล จาก ซานฟรานซิสโกโครนิเคิล  อันดับที่ 9 จัดโดย ปีเตอร์ ฟอนเดอร์ ฮาร์ จาก ฟิล์มทรีต  อันดับที่ 10 จัดโดย สตีเฟน ฮันเตอร์ จาก เดอะวอชิงตันโพสต์
เชิงอรรถ

↑  Karina Longworth. "NYFF: Sidney Lumet Joins The Death of Celluloid Brigade เก็บถาวร 2007-10-16 ที่ เวย์แบ็กแมชชีน," blog.spout.com เรียกข้อมูล 16 ตุลาคม 2552
1 2  ดู "Release dates for Before the Devil Knows You're Dead (2007)," www.imdb.com เรียกข้อมูล 16 ตุลาคม 2552
↑  "Before the Devil Knows You're Dead (2007) - Weekend Box Office Results," boxofficemojo.com เรียกข้อมูล 17 ตุลาคม 2552
↑  "Before the Devil Knows You're Dead (2007)," boxofficemojo.com เรียกข้อมูล 17 ตุลาคม 2552
↑  "Before the Devil Knows You're Dead Movie Reviews, Pictures," www.rottentomatoes.com เรียกข้อมูล 17 ตุลาคม 2552
↑  "Before the Devil Knows You're Dead reviews at Metacritis.com เก็บถาวร 2010-02-12 ที่ เวย์แบ็กแมชชีน," www.metacritic.com เรียกข้อมูล 17 ตุลาคม 2552
↑  Richard Schickel. "Top 10 Movies (Richard Schickel) เก็บถาวร 2009-03-27 ที่ เวย์แบ็กแมชชีน," www.time.com เรียกข้อมูล 18 ตุลาคม 2552
↑  Roger Ebert. "Before the Devil Knows You're Dead เก็บถาวร 2012-09-21 ที่ เวย์แบ็กแมชชีน," rogerebert.suntimes.com (November 2, 2007.) เรียกข้อมูล 18 ตุลาคม 2552
↑  "Metacritic: 2007 Film Critic Top Ten Lists เก็บถาวร 2008-01-02 ที่ เวย์แบ็กแมชชีน," www.metacritic.com เรียกข้อมูล 18 ตุลาคม 2552
ดูเพิ่ม

อาชญากรรม
ครอบครัว
แหล่งข้อมูลอื่น

Before the Devil Knows You're Dead (2007) ที่เว็บไซต์ Siam Zone
Before the Devil Knows You're Dead (2007) ที่เว็บไซต์ The Internet Movie Database
Before the Devil Knows You're Dead ที่เว็บไซต์ AllMovie
Before the Devil Knows You're Dead ที่เว็บไซต์ Box Office Mojo
Before the Devil Knows You're Dead เก็บถาวร 2010-02-12 ที่ เวย์แบ็กแมชชีน ที่เว็บไซต์ Metacritic
Before the Devil Knows You're Dead ที่เว็บไซต์ Rotten Tomatoes
Before the Devil Knows You're Dead เก็บถาวร 2009-01-11 ที่ เวย์แบ็กแมชชีน ที่เว็บไซต์ Close-Up Film Reviews
ตัวอย่างภาพยนตร์ Before the Devil Knows You're Dead เก็บถาวร 2010-02-03 ที่ เวย์แบ็กแมชชีน ที่เว็บไซต์ MoviesBox
อีธาน ฮอว์ก (ซ้าย) และฟิลิป ซีมัวร์ ฮอฟฟ์แมน (ขวา) สองนักแสดงนำในภาพยนตร์เรื่องนี้
ทาคากิ มาซาฮิโระ

ทาคากิ มาซาฮิโระ เป็นตัวละครจากเรื่องฮาเล็มบีท จังหวะคนจริง เขาเป็นนักกีฬาบาสเกตบอลตำแหน่งพอทย์การ์ด โรงเรียนอาชีวะคานาซาวะคิตะ กัปตันทีมและนักกีฬาดีเด่นอันดับ 1 ของญี่ปุ่น
ทากูยะ ซาโต

ทากูยะ ซาโต (ญี่ปุ่น: 佐藤 拓也; โรมาจิ: Satō Takuya) อาจหมายถึง
ทากูยะ ซาโต (นักฟุตบอล) - นักฟุตบอลจากจังหวัดชิบะ เลิกเล่นไปแล้ว
ทากูยะ ซาโต (นักพากย์) - นักพากย์จากจังหวัดมิยางิ
ทากูยะ ซาโต (นักแสดง) - นักแสดงจากจังหวัดไซตามะ ถอนตัวจากวงการไปแล้ว
ทากูยะ ซาโต (เบสบอล) - นักเบสบอลจากจังหวัดอิบารากิ
ทากูยะ ซาโต - มือกีต้าร์วงร็อก androp
ตำบลเหล่าต่างคำ

| ตำบลเหล่าต่างคำ |
| --- | --- |
ตำบล
การถอดเสียงอักษรโรมัน
 • อักษรโรมัน: Tambon Lao Tang Kham
ประเทศ: ไทย
จังหวัด: หนองคาย
อำเภอ: โพนพิสัย
พื้นที่
 • ทั้งหมด: 53.24 ตร.กม. (20.56 ตร.ไมล์)
ประชากร
 • ทั้งหมด: 6,641 คน
 • ความหนาแน่น: 124.73 คน/ตร.กม. (323.0 คน/ตร.ไมล์)
รหัสไปรษณีย์ : 43120
รหัสภูมิศาสตร์: 430507
เว็บไซต์: laotangkham.go.th
 ส่วนหนึ่งของสารานุกรมประเทศไทย
ตำบลเหล่าต่างคำ เป็นตำบลหนึ่งในอำเภอโพนพิสัย จังหวัดหนองคาย ทั้งพื้นที่ของตำบลบริหารโดยองค์การบริหารส่วนตำบลเหล่าต่างคำ
ที่ตั้งและอาณาเขต

ตำบลเหล่าต่างคำ ตั้งอยู่ทางทิศตะวันออกของอำเภอเมืองหนองคาย มีอาณาเขตติดต่อ ดังนี้
ทิศเหนือ อาณาเขตติดต่อกับ เทศบาลตำบลบ้านเดื่อและองค์การบริหารส่วนตำบลสีกาย อำเภอเมืองหนองคาย จังหวัดหนองคาย
ทิศใต้ อาณาเขตติดต่อกับ องค์การบริหารส่วนตำบลจอมศรี อำเภอเพ็ญ จังหวัดอุดรธานี
ทิศตะวันออก อาณาเขตติดต่อกับ องค์การบริหารส่วนตำบลทุ่งหลวง อำเภอโพนพิสัย จังหวัดหนองคาย
ทิศตะวันตก อาณาเขตติดต่อกับตำบลหินโงม และองค์การบริหารส่วนตำบลหินโงม อำเภอเมืองหนองคาย จังหวัดหนองคาย
ประวัติ

เดิมองค์การบริหารส่วนตำบลเหล่าต่างคำเหล่าต่างคำเคยเป็นหมู่บ้านในตำบลทุ่งหลวง ต่อมาได้แยกเป็นตำบลเหล่าต่างคำเมื่อ วันที่ 8 พฤษภาคม พ.ศ. 2511 เมื่อวันที่ 5 กรกฎาคม พ.ศ. 2516 ทางราชการได้ให้จัดตั้งเป็น สภาตำบลเหล่าต่างคำ จนกระทั่งเมื่อวันที่ 19 มกราคม พ.ศ. 2539 กระทรวงมหาดไทยได้เปลี่ยนแปลงฐานะ สภาตำบลเหล่าต่างคำ เป็น องค์การบริหารส่วนตำบลเหล่าต่างคำจนถึงปัจจุบัน
จอห์น แรมโบ้

Character in Rambo film franchise
บทความนี้เกี่ยวกับตัวละคร สำหรับความหมายอื่น ดูที่ แรมโบ้ (แก้ความกำกวม)
| จอห์น แรมโบ้ |
| --- | --- |
ตัวละครใน แรมโบ้
ซิลเวสเตอร์ สตอลโลน บทบาท จอห์น แรมโบ้ ในภาพยนตร์​ แรมโบ้ 3 (พ.ศ. 2531)
ปรากฏครั้งแรก: นิยาย: นักรบเดนตาย (พ.ศ. 2515) ภาพยนตร์​: แรมโบ้ นักรบเดนตาย (พ.ศ. 2525)
ปรากฏครั้งสุดท้าย: นิยาย: แรมโบ้ 3 (พ.ศ. 2531) ภาพยนตร์: แรมโบ้ 5 นักรบคนสุดท้าย​ (พ.ศ. 2562)
สร้างโดย: เดวิด มอร์เรลล์
แสดงโดย: ซิลเวสเตอร์ สตอลโลน
ให้เสียงโดย: นีล โรส (Rambo: The Force of Freedom)  ซิลเวสเตอร์ สตอลโลน (Mortal Kombat 11)
ข้อมูลตัวละครในเรื่อง
ชื่อเต็ม: จอห์น เจมส์ แรมโบ้
นามแฝง: เรเวน , Lone Wolf (ชื่อทางทหาร)
ชื่อเล่น: จอห์นนี (โดย เทราท์แมน) Rambo Boatman (โดย ลูอิส) ลุงจอห์น (โดย แกเบรียล) ฮัวนิโต (โดย อูโก มาร์ติเนซ)
เผ่าพันธุ์: มนุษย์
เพศ: ชาย
อาชีพ: ทหารหน่วยรบพิเศษกองทัพบกสหรัฐ (อดีต)​
ครอบครัว:   รีวิส แรมโบ้ (พ่อ)  เฮลก้า แรมโบ้ (แม่)  กาบริเอลา เบลตรัน (หลานสาวบุญธรรม) 
ญาติ:   พันเอกแซมูเอล เทราท์แมน (ผู้บังคับบัญชา และผู้เสมือนพ่อ) 
ศาสนา:   ศาสนาพุทธ (แรมโบ้ 3)  อเทวนิยม/ศาสนาคริสต์ (แรมโบ้ (2551)​) 
สัญชาติ: อเมริกัน
Birthplace: โบวี รัฐแอริโซนา
Awards:   มีเดล ออฟ ฮอนเนอร์  Silver Star  Bronze Star 
จอห์น แรมโบ้ แสดงโดยซิลเวสเตอร์ สตอลโลน
จอห์น แรมโบ้ เป็นตัวละครยอดนิยมในภาพยนตร์แอ็กชัน   ซึ่งสวมบทบาทโดยซิลเวสเตอร์ สตอลโลน  ซึ่งตัวละครนี้ถูกสร้างขึ้นโดยเดวิด มอร์เรลล์  ในบทประพันธ์ของเขาที่ชื่อว่า First Blood
ภาพยนตร์ชุดแรมโบ้  สร้างมาแล้วทั้งหมด 4 ภาค  ตามลำดับดังนี้
แรมโบ้ นักรบเดนตาย ฉายใน พ.ศ. 2525
แรมโบ้ นักรบเดนตาย 2 ฉายในปี พ.ศ. 2528
แรมโบ้ 3 ฉายใน พ.ศ. 2531
แรมโบ้ 4 นักรบพันธุ์เดือด ฉายใน พ.ศ. 2551
แรมโบ้ 5 นักรบคนสุดท้าย​ ฉายใน พ.ศ. 2562
โดยภาพยนตร์ชุดแรมโบ้   จะเป็นเรื่องราวของ จอห์น แรมโบ้  อดีตทหารผ่านศึกเวียดนาม ผู้ซึ่งมีความสามารถในการเอาตัวรอด  ใช้อาวุธ  หรือสู้แบบมือเปล่าได้อย่างดีเยี่ยม
ที่มาของแรมโบ้

จากบทประพันธ์ของเดวิด มอร์แรล จอห์น เจมส์ แรมโบ้ (John James Rambo) หรือ จอห์น เจ. แรมโบ้  เกิดเมื่อวันที่ 6 กรกฎาคม พ.ศ. 2490  ที่เมืองโบวี รัฐแอริโซนา ประเทศสหรัฐอเมริกา  เป็นชาวอเมริกันชนเผ่านาวาโฮ  โดยพ่อและแม่ของเขามีเชื้อสายเยอรมัน  แรมโบ้จบการศึกษาจากโรงเรียนมัธยมแรจน์ฟอร์ด (Rangeford High School)  ในปี พ.ศ. 2508  และเขาก็ได้สังกัดอยู่ในกองทัพบกของสหรัฐอเมริกาเมื่ออายุ 18 ปี ในวันที่ 2 มกราคม พ.ศ. 2509  เขาได้ออกศึกในสงครามเวียดนามในเดือนกันยายน ปีพ.ศ. 2509  และกลับมาที่กองทัพอีกครั้งในปี พ.ศ. 2510  และถูกฝึกอยู่ในกองรบพิเศษ (Special Forces) ที่รัฐนอร์ท แคโรไรนา ถึงปี พ.ศ. 2512  แล้วกลับไปรบที่สงครามเวียดนามอีกครั้ง  ในเดือนพฤศจิกายน ปีพ.ศ. 2514 ต่อมาเขาถูกจับโดยกองทัพของเวียดนามเหนือ  ใกล้กับชายแดนของจีน-เวียดนาม   และถูกกักตัวไว้ในค่ายของเชลยสงคราม  ที่ที่เขาและทหารเชลยคนอื่นๆ ถูกทรมานซ้ำแล้วซ้ำเล่า   แรมโบ้สามารถหนีออกจากที่กักขังได้ในเดือนพฤษภาคม พ.ศ. 2515
แรมโบ้ได้รับเกียรติยศต่างๆ และได้ออกจากกองทัพเมื่อวันที่ 17 กันยายน พ.ศ. 2517
คำโปรยของแรมโบ้แต่ละภาค > First Blood แรมโบ้ นักรบเดนตาย

"STALLONE.
"This time he's fighting for his life."
"สตอลโลน  ครั้งนี้เขาต่อสู้เพื่อชีวิตของเขาเอง"
คำโปรยของแรมโบ้แต่ละภาค > Rambo : First Blood Part II แรมโบ้ นักรบเดนตาย 2

"They sent him on a mission and set him up to fail. But they made one mistake.
"They forgot they were dealing with Rambo."
"พวกนั้นส่งเขาไปทำภารกิจและต้องการให้เขาทำปฏิบัติการล้มเหลว แต่พวกนั้นทำความผิดพลาดไปข้อหนึ่ง พวกนั้นลืมไปว่ากำลังต่อกรอยู่กับแรมโบ้"
คำโปรยของแรมโบ้แต่ละภาค > Rambo III แรมโบ้ 3

"The first was for himself. The second was for his country.
"This time it's for his friend."
"ครั้งแรกเพื่อตัวเขาเอง  ครั้งที่สองเพื่อประเทศของเขา  ครั้งนี้สำหรับเพื่อนของเขา"
คำโปรยของแรมโบ้แต่ละภาค > Rambo แรมโบ้ 4 นักรบพันธุ์เดือด

"Live for nothing or die for something."
"อยู่อย่างว่างเปล่า หรือตายเพื่อบางสิ่ง"
คำโปรยของแรมโบ้แต่ละภาค > Rambo Last Blood แรมโบ้ 5 นักรบคนสุดท้าย

"Everyone has more fight in them."
ไทย: ภารกิจสุดท้ายของนักรบเดนตาย
สมุดภาพ

First Blood
Rambo first blood part II
Rambo III
Rambo
ถั่ว

สำหรับบทความที่เกี่ยวกับพืชวงศ์ Fabaceae ดูที่ พืชตระกูลถั่ว
อัลมอนด์
ถั่ว คือ พืชที่อยู่ในวงศ์ Fabaceae จัดแบ่งได้เป็น 3 กลุ่ม คือ
ถั่วฝัก (Bean) เป็นถั่วในฝักที่มีเมล็ดไม่กลม กินได้ทั้งฝัก เช่น ถั่วแขก ถั่วพู ถั่วฝักยาว ถั่วแปบ หรือกินเฉพาะเมล็ด เช่น ถั่วเหลือง ถั่วปากอ้า
ถั่วฝักเมล็ดกลม (Pea) เป็นถั่วในฝักที่มีเมล็ดกลม กินฝักสดที่ยังไม่แก่เต็มที่ บางครั้งเรียกว่า Green Pea เช่น ถั่วลันเตา ถั่วหัวช้าง
ถั่วเมล็ดแบน (Lentil) ลักษณะเมล็ดแบนเล็กเหมือนนัยน์ตาคน มีหลายสี เช่น เขียว น้ำตาล
นอกจากนี้เมล็ดของถั่วทั้ง 3 กลุ่มยังแบ่งได้เป็น 2 ชนิด คือ
ถั่วน้ำมัน (Oilseed legume) คือ ชนิดที่มีโปรตีนและไขมันสูง ซึ่งจะสะสมพลังงานในรูปไขมัน ได้แก่ ถั่วเหลือง ถั่วลิสง
ถั่ว Pulse คือ ชนิดที่มีโปรตีนสูงและไขมันต่ำ ซึ่งสะสมพลังงานในรูปของคาร์โบไฮเดรต และเมล็ดมีแป้งสูง เช่น ถั่วเขียว ถั่วแดง ถั่วดำ ถั่วแดงหลวง ถั่วพุ่ม ถั่วลาย ถั่วปากอ้า ฯลฯ
ผลเปลือกแข็งเมล็ดเดียว (Nut) ได้แก่ ส่วนเม็ดมะม่วงหิมพานต์ อัลมอนด์ พิสทาชิโอ วอลนัท แมคาเดเมีย ซึ่งส่วนใหญ่เป็นไม้ยืนต้น ลำต้นสูง มีเปลือกผลแข็งมาก แม้ “นัท” จะมีโปรตีนน้อยกว่าถั่วเมล็ดแห้งแต่นัทเกือบทุกชนิดโดยเฉพาะอัลมอนด์อุดมไปด้วยแมกนีเซียมสูง ซึ่งในถั่วเมล็ดแห้งนั้นมีเพียงน้อยนิด
วอลนัท
ประโยชน์

เปลือกหุ้มเมล็ด ซึ่งมีหลากสี เช่น เขียว ดำ แดง น้ำตาลส้ม ขึ้นอยู่กับชนิดพันธุ์ โครงสร้างของเปลือกถัวและเนื้อในเมล็ดมีใยอาหารปริมาณสูง ซึ่งมีทั้งแบบที่ละลายน้ำได้และละลายน้ำไม่ได้
ชนิดไม่ละลายในน้ำ จะช่วยเพิ่มกากใยและอุ้มน้ำ ทำให้อุจจาระนิ่มและขับถ่ายเป็นปกติ ซึ่งช่วยลดความเสี่ยงต่อการเป็นมะเร็งลำไส้ใหญ่และริดสีดวงทวาร
ชนิดละลายในน้ำ ช่วยลดคอเลสเตอรอลในเลือด ทั้งนี้อาจเป็นเพราะใยอาหารชนิดนี้จับตัวกับน้ำได้ดีซึ่งมีคอเลสเตอรอลเป็นส่วนประกอบแล้วขับออกจากร่างกายมากขึ้น ทำให้ร่างกายใช้คอเลสเตอรอลที่มีอยู่มาสร้างน้ำดีเพื่อทดแทน ผลก็คือจะไปช่วยลดระดับคอเลสเตอรอลในเลือด ซึ่งช่วยลดความเสี่ยงต่อโรคหัวใจและโรคหลอดเลือดในสมองแตก
เอนโดสเปิร์ม (Endosperm) คือ อาหารที่สะสมที่อยู่ในเมล็ดถั่วเป็นส่วนสำคัญในการงอกของเมล็ดเป็นต้นอ่อน ซึ่งบรรจุสารอาหารที่มีคุณค่าไว้มากมาย เช่น คาร์โบไฮเดรต ไขมัน โปรตีน แร่ธาตุบางชนิด เอนไซม์
คาร์โบไฮเดรต จะสะสมอยู่ในรูปของแป้ง เมื่อรับประทานถั่วร่างกายจะย่อยแป้งที่มีอยู่ในถั่วและดูดซึมน้ำตาลที่ได้ไปใช้อย่างช้า ๆ ทำให้มีกลูโคสลำเลียงเข้าไปในเลือดอย่างสม่ำเสมอ การกินถั่วเมล็ดแห้งจึงเป็นผลดีต่อผู้ที่เป็นเบาหวานเพราะทำให้ควบคุมระดับน้ำตาลในเลือดได้ดียิ่งขึ้น
ไขมัน ในถั่วมีไขมันค่อนข้างต่ำ ยกเว้นถั่วเหลืองที่มีไขมันสูงถึง 30-35% แต่ไขมันดังกล่าวจะมีปริมาณของไขมันคุณภาพดี เช่น ไขมันไม่อิ่มตัวค่อนข้างสูง ได้แก่ กรดลิโนเลอิกและกรดโอเลอิก ซึ่งล้วนแต่มีความสำคัญต่อร่างกาย เช่น ช่วยสร้างความสมบูรณ์ให้แก่ผิวหนัง ช่วยลดคอเลสเตอรอลในเส้นเลือด และจำเป็นต่อการเจริญเติบโตของทารกและเด็ก น้ำมันถั่วเหลืองจึงเป็นน้ำมันพืชชนิดหนึ่งที่มีคุณภาพ
โปรตีน โปรตีนเป็นส่วนประกอบสำคัญของเอนไซม์ ฮอร์โมน โลหิต และของเหลวที่อยู่ภายในเซลล์ คุณภาพของโปรตีนจึงต้องเลือกสรรอย่างพิถีพิถัน ในเมล็ดถั่วเป็นแหล่งโปรตีนที่สำคัญแม้ว่าหลาย ๆ คนจะบอกว่าคุณภาพโปรตีนจะด้อยกว่าในเนื้อสัตว์ แต่ร่างกายคนเราต้องการโปรตีนที่ประกอบด้วยกรดแอมิโนที่จำเป็นอยู่ 10 ชนิด ซึ่งร่างกายไม่สามารถสร้างขึ้นเองได้ ซึ่งในเมล็ดถั่วมีกรดแอมิโนทั้งสิบชนิดไม่แตกต่างจากเนื้อสัตว์เพียงแต่มีปริมาณของกรดแอมิโนบางชนิดน้อยกว่าที่ร่างกายต้องการ ดังนั้นการบริโภคโปรตีนจากถั่วต้องรับประทานธัญพืชอย่างอื่นเสริมด้วยซึ่งจะช่วยให้ร่างกายได้รับสารอาหารครบถ้วนตามต้องการ โปรตีนจากเนื้อสัตว์นอกจากจะมีโปรตีนแล้วยังมีไขมันอิ่มตัวแทรกอยู่ในปริมาณสูง ซึ่งเป็นสาเหตุทำให้มีคอเลสเตอรอลสูง
เอนไซม์และแร่ธาตุ เอนไซม์ที่มีอยู่ในถั่วเมล็ดแห้งจะเป็นเอนไซม์ที่ยังไม่ทำงานกระทั่งเมื่อได้รับน้ำและออกซิเจนจึงจะเริ่มทำงาน ช่วยให้เมล็ดถั่วงอกเป็นต้นอ่อน เมล็ดถั่วยังมีแร่ธาตุต่าง ๆ อาทิ แคลเซียม พบมากในถั่วเหลือง เป็นต้น